এমএ রহিমচৌগাছা (যশোর) সংবাদদাতা: যশোরের চৌগাছায় ৩১ টি প্রাথমিক বিদ্যালয়ে প্রধান শিক্ষক নেই। এ সকল স্কুলগুলোতে সহকারি শিক্ষকরা ভারপ্রাপ্ত প্রধান শিক্ষকের দায়িত্ব পালন করে আসছেন। ফলে নেই কোন জবাব দিহিতা ও আইনের অনুশাসন। প্রতিষ্ঠান গুলোর প্রশাসনিক কর্যক্রম একেবারেই ভেঙ্গে পড়েছে। এদিকে সহকারি শিক্ষকের পদ শূন্য রয়েছে প্রায় অর্ধশতাধিক। ফলে এ উপজেলায় প্রাথমিক শিক্ষা কার্যক্রমের মুখ থুবড়ে পড়েছে। উপজেলা প্রাথমিক শিক্ষা অফিস সূত্রে জানাযায় এ উপজেলায় ১শ ৩৯টি সরকারি প্রাথমিক বিদ্যালয় রয়েছে। যার মধ্যে ৩১টি প্রাথমিক বিদ্যালয়ে প্রাই ১ যুগ যাবৎ প্রধান শিক্ষক নেই। ঐ বিদ্যালয়ের সহকারি শিক্ষকরাই ভারপ্রাপ্ত প্রধান শিক্ষকের দায়িত্ব পালন করে আসছেন। ফলে নানা সমস্যা ও জটিলতা দেখা দিচ্ছে। প্রতিষ্ঠানে দায়িত্ব প্রাপ্ত প্রধান শিক্ষক না থাকায় সাধারণ শিক্ষকরা ছুটি না নিয়েও স্কুলে আসেন না। ফলে পাঠদান দারুণ ভাবে ব্যবহত হচ্ছে। এছাড়া ইচ্ছা মত স্কুলে আগমন-প্রস্থান করলেও দেখার কেউ নেই। সরকার প্রাথমিক শিক্ষার আলো ঘরে ঘরে পৌছিয়ে দিতে ছয় থেকে দশ বছরের শিশুদের প্রাথমিক শিক্ষা বাধ্যতামূলক করেছেন। নানা সমস্যার ফলে চৌগাছায় এ কর্মসুচি মাঠে মারা যাচ্ছে।